S-203/2008

Mál þetta, sem dómtekið var þann 20. október sl., er höfðað með ákæruskjali lögreglustjórans á Akureyri, útgefnu 16. júlí 2008, á hendur X:

„fyrir fíkniefnalagabrot, með því að hafa aðfararnótt laugardagsins 14. júní 2008, í Geislagötu við Hótel Norðurland á Akureyri haft í vörslum sínum 1,89 grömm af hassi sem lögreglan fann við leit.

Brot ákærða telst varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1987 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdur til refsingar og að gert verði upptækt ofangreint fíkniefni, sem lögreglan lagði hald á og tilgreint er í efnaskýrslur lögreglu nr. 13960, sbr. 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Fyrirkall í máli þessu var fyrst gefið út 7. ágúst sl., en ekki tókst að birta það fyrir ákærða, og þá ekki heldur fyrirkall sem útgefið var 5. september sl. Fyrirkall sem var gefið út hinn 23. september sl. var birt fyrir ákærða 9. október sl. Við þingfestingu málsins þann 20. október sl. sótti ákærði ekki þing og var málið þá dómtekið að kröfu fulltrúa ákæruvalds, með vísan til 1. mgr. 126. gr. laga nr. 19, 1991.

Þykir mega jafna framangreindri útivist til játningar hans með vísan til ofangreindra lagagreina, enda fer sú niðurstaða ekki í bága við gögn málsins. Telst brot ákærða því nægjanlega sannað og varðar það við tilgreind laga- og reglugerðarákvæði í ákæruskjali.

Samkvæmt vottorði sakaskrár ríkisins hefur ákærði fjórum sinnum frá árinu 2007 verið dæmdur til refsingar. Þann 10. maí 2007 var ákvörðun refsingar hans fyrir þjófnað og brot gegn lögreglulögum og áfengislögum frestað skilorðsbundið í þrjú ár. Í júní 2007 var honum dæmdur hegningarauki fyrir brot gegn umferðarlögum og gert að greiða sekt, en auk þess var hann sviptur ökurétti í þrjá mánuði. Í október 2007 var ákærði dæmdur í tveggja mánaða fangelsi, skilorðsbundið í þrjú ár fyrir þjófnað og var dómurinn frá október það ár þá dæmdur upp. Var um hegningarauka að ræða. Í febrúar 2008 var ákærði dæmdur til að sæta hegningarauka fyrir minniháttar líkamsárás sem hann framdi í ágústmánuði 2007 og var dómurinn frá í október 2007 þá dæmdur upp og ákærði dæmdur í þriggja mánaða fangelsi, skilorðsbundið í þrjú ár. Loks var ákærði þann 13. mars sl. dæmdur í fjögurra mánaða fangelsi, sem var skilorðsbundið til þriggja ára, en auk þess til sektarrefsingar fyrir þjófnaðarbrot, nytjastuld og ölvunarakstur. Hann var og sviptur ökurétti í tíu mánuði, var um hegningarauka að ræða.

Rétt þykir með heimild í 60. gr. almennra hegningarlaga, að láta síðast nefndan skilorðsdóm frá 13. mars sl. halda sér, en dæma sérstaka refsingu í máli þessu, sem þykir eftir atvikum hæfilega ákveðin 31.000 kr. sekt til ríkissjóðs og komi tveggja daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Gera ber fíkniefni upptæk eins og krafist er í ákæru og nánar er rakið í dómsorði. Engan sakarkostnað leiddi af málarekstri þessum.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, greiði 31.000 króna sekt til ríkissjóðs innan fjögurra vikna frá birtingu dómsins að telja, en sæti ella fangelsi í tvo daga.

Upptæk eru gerð 1,89 gr. af hassi, sbr. efnaskrá lögreglu nr. 13960.